Kapers doen hulleself as polisiebeamptes voor | Maroela Media
'n Bende, wat hulleself as polisiebeamptes voordoen, teiken tans die Oos-Rand en die noordelike voorstede van Johannesburg. Foto: fitsnews.com
Die polisie het inwoners aan die Oos-Rand en in Johannesburg se noordelike voorstede Woensdag gewaarsku om versigtig te wees vir 'n bende wat hulleself as polisiebeamptes voordoen.
Dit volg nadat vyf sake oor die laaste week aangemeld is waar die verdagtes dieselfde modus operandi volg. Volgens Gauteng se waarnemende polisie-kommissaris, Generaal-Majoor Pumza Gela, gebruik die verdagtes 'n wit, ongemerkte Volkswagen Golf en blou ligte om mense af te trek waarna hulle beroof en gekaap word.
"Die bende is swaar gewapen. Hulle het al in Benoni, Germiston, op die N17 en Beyers Naudeweg, asook by die N14 naby Diepsloot toegeslaan," het Gela gesê. Hy het motoriste gewaarsku om nie vir 'n ongemerkte voertuig te stop nie. "Motoriste kan tot by die naaste polisiestasie ry as dit vir hulle te onveilig voel om te stop."
Gela het ook gesê die polisie ondersoek die moontlikheid dat van die bendelede polisiebeamptes kan wees.